ORDE do 12 de xuño de 2006 pola que se convocan axudas económicas para alumnos e profesores de centros docentes que participen en proxectos de mobilidade transnacional no marco do programa europeo de formación profesional Leonardo da Vinci II durante o ano 2006.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 26/06/2006

O Tratado Constitutivo da CE nos seus artigos 149 e 150 establece un marco xurídico para propor accións de cooperación no ámbito da educación, especialmente no eido escolar. No novo contexto do mercado único, a educación debe preparar os mozos para exercer as súas responsabilidades nun espazo económico e social cada vez máis amplo. A mellora das habilidades lingüísticas e o coñecemento das culturas doutros países son factores fundamentais para permitir que os mozos desenvolvan plenamente todas as súas potencialidades na súa vida activa como cidadáns europeos.
Mesmo como se establece no libro branco sobre a educación e a formación, publicado pola Comisión Europea, entre os numerosos e complexos cambios que afectan a sociedade europea, existen tres tendencias: a globalización dos intercambios, a chegada da sociedade da información e a aceleración da revolución científica e técnica. A educación e a formación poden responder a estes desafíos fomentando o desenvolvemento da cultura xeral e un enfoque máis flexible na adquisición de coñecementos, que deben estar baseados en estímulos da mobilidade de ensinantes e alumnos, dado que hoxe en día as mercadorías, capitais e servizos están circulando máis libremente en Europa que as persoas.
Un dos eixes máis importantes da construción europea está baseado na libre circulación de persoas e coñecementos. Para facer realidade este proceso é importante o intercambio de experiencias tanto
entre centros escolares coma no marco das relacións escola-empresa, por medio de estadías formativas en empresas ou institucións, que permitan a visión dun mercado global. A calidade da educación tamén inclúe a dimensión europea da formación, que lles permitirá ás alumnas e alumnos exercer plenamente o papel de cidadáns da Unión Europea.
Todo isto aconsella apoiar as iniciativas xurdidas para desenvolver a colaboración con outros países europeos, polo que, en uso das facultades que teño atribuídas,
DISPOÑO:
Artigo 1º.-Obxecto da convocatoria.
1. Convocar axudas económicas destinadas a alumnos e profesores de centros docentes da Comunidade Autónoma de Galicia, sostidos con fondos públicos, de niveis non universitarios, que participen en proxectos de mobilidade transnacional do programa Leonardo da Vinci aprobados para o ano 2006, coa finalidade de sufragar gastos orixinados polas viaxes e estadías de alumnos e profesores.
2. As axudas concederanse con cargo á partida orzamentaria 09.03.322T.481.0 por un importe total máximo de 89.760 euros.
3. As axudas económicas que se obteñan a través desta convocatoria servirán para cubrir, totalmente ou en parte, a porcentaxe do orzamento que debe ser asumido polos alumnos e profesores como cofinanciamento do proxecto aprobado polo programa Leonardo da Vinci.
Artigo 2º.-Destinatarios e modalidades das axudas.
Os destinatarios das axudas serán alumnos e profesores de centros docentes de niveis non universitarios sostidos con fondos públicos, dos seguintes niveis educativos: ciclos formativos de grao medio ou superior e bacharelatos, así como alumnos e profesores de escolas oficiais de idiomas, escolas de arte, Escola Superior de Restauración e Conservación de Bens Culturais de Galicia e os conservatorios de música que participen no programa Leonardo da Vinci da Unión Europea en colaboración con outras institucións educativas.
As actividades de intercambios e estadías de profesores e alumnos deberán estar aprobadas e financiadas en parte con fondos do programa Leonardo da Vinci.
Artigo 3º.-Criterios de adxudicación da subvención.
Terán prioridade os proxectos que se desenvolvan durante o ano 2006 e reúnan as seguintes características:
a) Carácter innovador do proxecto: ata 3 puntos.
b) Capacidade para a transferencia de resultados a outros centros educativos: ata 2 puntos.
c) Actuar como coordinador do proxecto: 2 puntos.
d) Características do colectivo destinatario (pertenza a zonas rurais ou desfavorecidas): ata 1,5 puntos.
e) Ter involucrado un número elevado de institucións como colaboradoras do proxecto: ata 1,5 puntos.
Artigo 4º.-Solicitudes e documentación.
1. Os alumnos e profesores interesados deberán presentar a súa solicitude a través dos centros docentes no prazo dun mes contado a partir do día seguinte ao da publicación desta orde no Diario Oficial de Galicia, no rexistro xeral da Consellería de Educación e Ordenación Universitaria, edificio administrativo de San Caetano s/n, ou nos lugares que determina o artigo 38.4º da Lei de réxime xurídico das administracións públicas e do procedemento administrativo común.
2. As solicitudes deberán presentarse segundo o modelo do anexo desta publicación e irán acompañadas da seguinte documentación:
a) Solicitude segundo anexo desta orde.
b) Unha copia do proxecto aprobado pola Axencia Leonardo da Vinci.
c) Unha copia da comunicación oficial de aprobación do proxecto e da ficha financeira (anexo 4b do contrato), en que conste a contía concedida por ese organismo e a cantidade que se deberá achegar como cofinanciamento.
d) Certificación de ter ou non subvención ou axuda para a mesma finalidade procedente de calquera outra Administración ou ente público.
3. De acordo co establecido no artigo 71 da Lei de réxime xurídico das administracións públicas e do procedemento administrativo común, para aquelas solicitudes que non acheguen os requisitos anteriormente sinalados, requirirase o interesado para que nun prazo de dez días emende as faltas ou remita os documentos perceptivos; de non o facer considerarase que desiste da súa petición e arquivarase o expediente.
Artigo 5º.-Comisión de selección.
1. A valoración das solicitudes será realizada por unha comisión de selección integrada polos seguintes membros:
Presidente: o director xeral de Formación Profesional e Ensinanzas Especiais ou persoa en que delegue.
Vogais: o subdirector xeral de Formación Profesional, o xefe do Servizo de Formación Profesional e o xefe do Servizo de Xestión Económica e Educación de Adultos.
Secretario/a: un/unha funcionario/a da Subdirección Xeral de Ensinanzas Especiais e Formación Permanente.
2. A comisión seleccionará os proxectos tendo en conta os criterios establecidos no artigo 3º.
Artigo 6º.-Resolución e comunicación.
1. Valorados os proxectos, a comisión de selección elaborará a proposta de adxudicación das subvencións e elevaralla á conselleira de Educación e Ordenación Universitaria, que resolverá o que proceda.
2. A concesión ou denegación da axuda resolverase por orde da conselleira de Educación e Ordenación Universitaria e publicarase no Diario Oficial de Galicia. Contra esta resolución, os interesados poderán interpoñer recurso potestativo de reposición perante a conselleira de Educación e Ordenación Universitaria no prazo dun mes contado a partir do día seguinte ao da recepción da notificación, de acordo co disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, ou ben directamente recurso contencioso-administrativo no prazo de dous meses perante o Tribunal Superior de Xustiza de Galicia.
3. As solicitudes entenderanse denegadas de non ditarse resolución expresa no prazo de seis meses contados desde a publicación desta orde.
Artigo 7º.-Prazo e forma de pagamento.
As axudas aboaranse unha vez rematada a actividade e logo da súa completa xustificación económica e entrega da memoria de actividades de acordo co establecido no artigo 15 do Decreto 287/2000, do 21 de novembro, achegando a documentación a que fai referencia o artigo 8º desta orde, no prazo máximo dun mes, contado a partir do remate das actividades. En todo caso, a xustificación e memoria deberá entregarse antes do 30 de novembro do 2006.
Artigo 8º.-Obrigas dos beneficiarios.
Ademais son obrigas dos beneficiarios as establecidas no artigo 78.4º do Decreto lexislativo 1/1999, do 7 de outubro, facendo especial fincapé nas seguintes:
a) Aceptar a axuda concedida. Neste sentido, se no prazo de quince días, contados a partir da recepción da comunicación pola que se notifica a concesión da axuda, os beneficiarios non aceptan esta, entenderase que renuncian á súa percepción.
b) Facilitar a información requirida pola Dirección Xeral de Formación Profesional e Ensinanzas Especiais.
c) Xustificar o correcto investimento das axudas recibidas, mediante a presentación da seguinte documentación:
1. Memoria.
Os alumnos e profesores beneficiarios enviarán unha memoria das actividades realizadas. A memoria
enviarase a través do centro e deberá incluír os seguintes puntos:
a) Certificación do director do centro en que se faga constar a empresa ou centro de acollida e as datas exactas de duración da estadía, o nome e número do DNI dos alumnos e/ou dos profesores participantes, indicando neste caso se é coordinador ou participante na estadía.
b) Resumo do desenvolvemento da actividade realizada.
c) Obxectivos conseguidos.
d) Procedemento de avaliación utilizado, resultados obtidos e difusión que se realizou deles.
2. Xustificación de gastos efectuados.
a) Certificación do Consello Escolar do centro aprobatoria das contas na cal figure a cantidade achegada pola Axencia Leonardo da Vinci e a cantidade cofinanciada, achegando nunha relación todos os gastos efectuados. As facturas orixinais dos referidos gastos arquivaranse no centro docente para a súa custodia e para a posta en disposición, se é o caso, dos órganos de control que teñan atribuídas as funcións de comprobación e control da aplicación deses fondos.
b) Certificación de ter ou non ter subvención ou axuda para a mesma finalidade procedente de calquera outra Administración ou ente público.
Artigo 9º.-Recoñecemento das actividades realizadas.
Ao abeiro do artigo 28 da Orde do 3 de setembro de 2001 (DOG do 10 de setembro) pola que se regula a convocatoria, recoñecemento, certificación e rexistro das actividades de formación do profesorado e se establecen as equivalencias das actividades de investigación e das titulacións, a participación en programas internacionais poderá ter os efectos correspondentes ás actividades de formación permanente, expedindo a Dirección Xeral de Formación Profesional e Ensinanzas Especiais as certificacións correspondentes, unha vez presentada a memoria, conforme as seguintes equivalencias:
1. Estadías formativas de profesores.
a) Estadías formativas ata 15 días de duración: 20 horas de formación.
b) Estadías formativas de 16 a 31 días de duración: 35 horas de formación.
2. Coordinador de estadías e intercambios: 40 horas de formación por ano.
Artigo 10º.-Modificación da resolución de concesión das axudas.
Os alumnos e profesores participantes no proxecto, así como os centros docentes a que pertencen, quedan sometidos ás actuacións de comprobación e
seguimento que realice a Dirección Xeral de Formación Profesional e Ensinanzas Especiais e, se é o caso, a Inspección Educativa. Igualmente, queda sometidos ás accións de control financeiro que poidan realizar a Intervención Xeral da Comunidade Autónoma, o Consello de Contas e as que poidan efectuar a Comisión e o Tribunal de Contas da Unión Europea.
O importe das axudas concedidas aos alumnos e profesores en ningún caso poderán ser de tal contía que, illadamente ou en concorrencia con subvencións ou axudas doutras administracións ou doutros entes públicos ou privados, nacionais ou internacionais, supere o custo da actividade que vai desenvolver o beneficiario ou, se é o caso, a porcentaxe máxima do investimento subvencionable que regulamentariamente se estableza.
Toda alteración das condicións tidas en conta para a concesión da subvención e en todo caso a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión.
Artigo 11º
A non xustificación da axuda percibida conforme o disposto nesta orde ou o incumprimento das súas condicións, levará consigo o reintegro das cantidades non xustificadas de acordo co establecido no artigo 78.10º do Decreto lexislativo 1/1999, do 7 de outubro.
Disposicións derradeiras
Primeira.-Autorízase o director xeral de Formación Profesional e Ensinanzas Especiais a ditar as disposicións necesarias para desenvolvemento desta orde.
Segunda.-Esta orde adáptase ás normas básicas aplicables do texto articulado da Lei 38/2003, do 17 de novembro, xeral de subvencións, e ás do seu desenvolvemento; élle igualmente de aplicación o Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia. O Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia será de aplicación en todo aquilo que non se opoña aos preceptos legais citados.
Terceiro.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 12 de xuño de 2006.
Laura Sánchez Piñón
Conselleira de Educación e Ordenación
Universitaria